Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 433/24)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Antakya Künefesi”

EU-nro: PGI-TR-02451 – 14. maaliskuuta 2019

SAN ( ) PGI (X)

1. [SAN:n tai SMM:n] nimi tai nimet

”Antakya Künefesi”

2. Jäsenvaltio tai kolmas maa

Turkin tasavalta

3. Maataloustuotteen tai elintarvikkeen kuvaus

3.1. Tuotelaji

Luokka 2.3. Leipomo-, konditoria-, makeis- ja keksituotteet

3.2. Kuvaus 1 kohdassa nimetystä tuotteesta

”Antakya Künefesi” on yksi harvoista juustoa sisältävistä jälkiruuista Turkissa. Sen valmistuksessa käytetään künefelik kadayıf -taikinaa (künefen valmistukseen tarkoitettu lankamainen kevyesti kypsennetty taikina), tuoretta Antakya künefelik -juustoa (künefen valmistukseen tarkoitettu juusto), voita ja sokerilientä. Se valmistetaan kypsentämällä litteässä vuoassa künefelik-juustoa kahden künefelik kadayıf -taikinaa ja voita sekoittamalla saadun taikinalevyn välissä ja levittämällä päälle sokerilientä halutun makeuden saavuttamiseksi ennen nauttimista. Vuoan koko riippuu haluttujen annosten määrästä. Antakya Künefesi -paistos nautitaan kuumana. Syötäessä juuston pitäisi venyä säikeiksi.

”Antakya Künefesi” on pyöreä 1–2 senttimetrin korkuinen jälkiruoka, jonka halkaisija riippuu annosten määrästä. Halkaisija voi olla 10–50 senttimetriä. Kypsennettäessä ”künefelik kadayıf” -taikinan ja voin sekoituksesta valmistettu päällinen ja pohja muuttuvat ruskeiksi Maillardin reaktion ansiosta, ja niihin muodostuu rapea kuori. Päällisen ja pohjan välissä oleva Antakya künefelik -juusto puolestaan pehmenee ja siitä tulee venyvää. Sokeriliemen lisääminen tekee paistoksesta makean. ”Antakya Künefesi” tarjoillaan kuumana heti sokeriliemen lisäämisen jälkeen. Raakana (kypsentämättömänä) se voidaan pakastaa ja säilyttää –18 °C:n lämpötilassa kuljetusta ja jakelua varten.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Antakya künefelik -juuston valmistukseen tarkoitetun maidon on oltava peräisin Hatayn maakunnasta. Antakya Künefelik -juusto saa makunsa Hatayn maakunnan kasvustoltaan monimuotoisilla alueilla laiduntavien lehmien maidosta.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Künefelik kadayıf -taikina, Antakya künefelik -juusto ja ”Antakya Künefesi” on valmistettava 4 kohdassa määritellyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Antakya Künefesi -paistoksen pakkauksiin on kirjoitettava tai painettava helposti luettavasti ja lähtemättömästi seuraavat tiedot:

— yrityksen toiminimi ja osoite, lyhytnimi ja osoite tai rekisteröity tavaramerkki

— erän numero

— tavaran nimi: ”Antakya Künefesi”

— Nettopaino

— kypsentämättömän tuotteen säilyvyysaika (viikko jäähdytetyssä lämpötilassa tai kuusi kuukautta –18 °C:ssa)

— kypsennetään ja nautitaan kuumana heti sokeriliuoksen lisäämisen jälkeen.

— seuraava logo:

4. Maantieteellisen alueen tarkka rajaus

”Antakya Künefesi” -jälkiruuan tuotantoalue on Hatayn maakunta ja sen piirikunnat (Antakya, Altınözü, Kumlu, Belen, İskenderun, Arsuz, Kırıkhan, Payas, Dörtyol, Hassa, Erzin, Samandağ, Yayladağ, Defne ja Reyhanlı). Hatay on asutuskeskus Turkin eteläisimmässä kärjessä. Sitä ympäröi lännessä Välimeri, etelässä ja idässä Syyria, luoteessa Adana, pohjoisessa Osmaniye ja koillisessa Gaziantep.

5. Yhteys maantieteelliseen alueeseen

Antakya Künefesi -paistoksen ja sen maantieteellisen alueen välinen yhteys perustuu tuotteen maineeseen ja reseptiin sekä künefelik kadayıf -taikinan, Antakya künefelik -juuston ja Antakya Künefesi -paistoksen valmistustaitoon. Resepti ja valmistustaidot ovat siirtyneet sukupolvelta toiselle oppipoika–mestari-järjestelmällä. Tuotteen ominaislaadun säilyttämisen kannalta eräillä seikoilla on ratkaiseva merkitys. Esimerkiksi künefelik kadayıf -taikinan oikean paksuuden ja rakenteen aikaansaaminen pyörivällä alustalla nopeasti kypsentämällä vaatii tiettyjä taitoja. Myös Antakya künefelik -juuston venyvyyteen liittyvät ominaisuudet määräytyvät juuston valmistuksen aikana. Nämä taidot edellyttävät tietyntasoisen kokemuksen ja taitojen hallinnan saavuttamista mestarin valvonnassa. Ainesosista kaksi, künefelik kadayıf -taikina ja Antakya künefelik -juusto, on tuotettava määritellyllä alueella.

Antakya Künefelik -juusto saa makunsa Hatayn maakunnan kasvustoltaan monimuotoisilla alueilla laiduntavien lehmien maidosta. Alueiden kasvistoon kuuluu noin 2 000 kasvia, joista 300 on kotoperäisiä. Alueiden kotoperäisten kasvien, erityisesti luonnonvaraisen timjamin, uskotaan vaikuttavan künefelik-juuston makuun. Hatayn alueiden kasviston monimuotoisuuden säilyttämiseksi ja esittelemiseksi Hatayn kuvernööri perusti vuonna 2017 aromaattisten ja kotoperäisten kasvien museon.

Antakya Künefesi -paistoksen valmistuksessa käytettävä juusto on hyvin ainutlaatuinen, koska se on yksinomaan künefeä varten tuotettua juustoa, joka tunnetaan nimellä ”künefelik”. Antakya künefelik -juuston tärkeimpiin erityispiirteisiin kuuluu, että se valmistetaan lehmän raakamaidosta, sen rakenne on kimmoisa (muistuttaa kananrintaa) ja sen pH-arvo on 4,9–5,2. Juustosta tulee venyvää yli 65 °C:n lämpötiloissa. Juustolle tunnusomainen toiminnallinen ominaispiirre on, että kuumennettaessa se sulaa Antakya Künefen sisällä ja muuttuu rakenteeltaan säikeiseksi.

Jo 1700-luvulta peräisin olevat islamilaiset asiakirjat osoittavat, että künefen (tuolloin käytettiin ainoastaan nimitystä ”künefe”) valmistus luokiteltiin jo tuolloin Antakyassa ammatiksi (Gül, 2008.117). Asiakirjoista aina 1700-luvulta 1900-luvulle löytyy eri vuosilta tietoja künefestä ja künefen hinnoista ja valmistuksen luokittelusta ammatiksi sekä valmistuksessa käytetyistä esineistä ja niiden siirtymisestä perintönä. Esimerkiksi islamilaisissa asiakirjoissa (no. 50, 1898–1901) eräiden tavaroiden, vaatteiden ja kotitaloustarvikkeiden luettelossa mainitaan Antakyassa Künefe-vuoka.

Künefecilerin aukion perustaminen 1930-luvulla mainitaan kerran Boyacı H:n kirjassa ”Antakyasta Hatayhin 1870–1976”. Kirjassa mainitaan kaksi veljestä, jotka myivät Antakya Künefesiä antakyalaisille paikassa, joka tunnettiin nimellä Köprübaşı, vuosina 1935–1960. Koska he olivat tummaihoisia, heidät tunnettiin ”arabeina”. Arabi nimeltä Hacı oli erittäin kuuluisa künefe-mestari, joka myi vuosina 1940–1950 Antakya Künefesiä Uzun Çarşıssa sijainneessa myymälässä nro 153, joka on nykyään leipomo. (Nakim, B 2012)

Süleyman Okay, joka tunnetaan nimellä Abbuş Usta, esitti 27. syyskuuta 1973 päivätyssä sanomalehtiartikkelissaan juustoa sisältävän Antakya Künefen tarkan määritelmän. (Okay, 2009).

Kemal Karaömeroğlun vuonna 1971 julkaisemassa Hatayn matkaoppaassa (s. 29–31) Antakyan keittiöön kuuluvat muun muassa tartar-lihapullat, ankerias ja jauheliha-bulgurpihvi sekä jälkiruokana künefe. Tasavallan 50-vuotispäivänä vuonna 1973 Hataylle annettiin maakunnan vuosikirjassa nimitys ”Antakya Künefesi”. ”Antakya Künefesi” mainitaan İnayet İnselin vuonna 1976 julkaiseman taloudellista ja sosiaalista matkailutoimintaa Antakyassa käsittelevän kirjan sivulla 129.

Hatayn suurkaupunkikunta järjestää joka vuosi Antakyan festivaalin Hatayn kotimaahan liittymisen vuosipäivän kunniaksi, ja festivaaleilla valmistetaan pisin ”Antakya Künefesi”, jonka pituutta kasvatetaan yhdellä metrillä joka vuosi. Vuonna 2019 ”Antakya Künefesi” saavutti 81 metrin pituuden.

Eritelmän julkaisutiedot

—

(1) EUVL L 343, 14.12.2012, s. 1.